  Анжелика Тихонова корреспондент Шаркан ёросын 5-7 пӧсьтолэзе финн-угор сиён-юонъя «Быг-быг» VI калыккуспо фестиваль ортчоз. Со сярысь ивортодэтъя «Удмуртия» агентстволы Удмурт лулчеберетъя «Быгы» центрлэн кивалтӥсез Жанна Ермолаева вераз. Туэ туж трос вылез малпамын-чакламын. Тани азьло аръёсы, 5 ар ортчылӥз ини ке, ӧй вал на милям нокыӵе но ужрадъёсмы пиналъёслы малпамъёсыз. Соин ик туэ малпамы пиналъёсты но кыскыны та фестивале, соос но мед учкозы, мед пыриськозы шуыса. «Пичи шеф» конкурс - пиналъёслы, кудъёсыз ветло на нылпи садэ, 6-7 аресъемъёслы Жанна Ермолаева, Удмурт лулчеберетъя «Быгы» центрлэн кивалтӥсез Со сяна туэ нырысьсэ радъялозы веръян площадка, кытын вунэм яке шер пӧраськись удмурт сиён-юонъёсты оскалтыны луоз. Ужрадэ пыриськыны мылкыдзэс веразы ини Ижкарысь ресторанъёс, Ялтаысь ресторан, Москваысь мадьяр кухняен тунсыкъяськись историк но мукетъёсыз. Ужрадэз радъясьёс куноос 5 сюрс пала люкаськозы шуыса чаклало. Кылсярысь, кылем арын 4 сюрс люкаськизы вал. «Быг-быг» фестивале пыриськисьёсты аспӧртэм сиён-юонъёс, Удмуртиысь кафеосысь но ресторанъёсысь пӧрасьёслэн мастер-классъёссы, крезьгуро программа, сиён-юонэн герӟаськем пӧртэм конкурсъёс, дефиле, спортъя ӵошатсконъёс, семьяен шутэтскон интыос возьмалозы. Вераны кулэ, «Быг-быг» фестиваль Россиысь 200 тужгес усто событийной ӵектосъёс пӧлы, «Ужрадъёсын йӧскалык дырпусэ» пыртэмын. Со сяна солы «Йӧскалык ужрад 2018» ним сётэмын. Тодэ вайытом, Удмуртиын «Игра престолов» сериалысь саундтрекез удмурт крезьгуро арбериосын быдэстӥзы.   Тегъёс: Лулчеберет Шаркан Удмуртия фестиваль удмуртъёс  